**LIITE 3: VIRAN TEHTÄVÄT**

Professorin tulee harjoittaa ja ohjata tieteellistä tutkimustyötä, antaa siihen perustuvaa opetusta ja seurata tieteen kehitystä sekä osallistua alallaan yhteiskunnalliseen vuorovaikutukseen ja kansainväliseen yhteistyöhön (PvL 38 a § 1 mom.).

Professorin käytännön työhön kuuluvat tutkimustoiminnan johtaminen, opinnäyte­töiden ohjaaminen, opetukseen ja opetuksen kehittämiseen osallistuminen, kansallisen ja kansainvälisen yhteistyön kehittäminen sekä henkilöstö- ja muuhun hallintoon osallistuminen.

Professorin tärkeimmät tehtävät osa-alueittain ovat seuraavat

**tutkimus**

* viran alaan liittyvän tutkimuksen kehittäminen, oma tutkimustoiminta sekä julkaisutoiminta
* viran alan tieteellisen tutkimuksen johtaminen ja koordinointi puolustusvoimissa
* uusien tutkimushankkeiden tai -projektien käynnistäminen

**opetus**

* opetus viran alalla sekä opetuksen sisällöllinen ja menetelmällinen kehittäminen yhteistyössä opettajien kanssa
* tutkimustulosten siirtäminen osaksi opetusta
* osallistuminen tutkimusmenetelmien ope­tukseen Maanpuolustuskorkeakou­lussa
* sotatieteiden tohtoriopiskelijoiden rekrytointi ja ohjaaminen viran alalla

**yhteiskunnallinen vaikuttaminen**

* yhteiskunnallinen julkaisutoiminta, tieteelliseen keskusteluun osallistuminen ja oman tieteenalan tunnetuksi tekeminen yhteiskunnassa
* viran alan tunnettavuuden lisääminen yhteiskunnassa

**muu toiminta**

* viran alan kansallisen ja kansainvälisen tutkimus- ja opetus­yhteistyön johtaminen ja koordinointi
* toimiminen oman alansa asiantuntijana puolustushallinnossa ja muussa yhteiskunnassa.

Professorin työssä korostuu tutkimustoiminnan tulosten siirtäminen opetukseen, opetuksen kehittämiseen ja käytäntöön.

**LIITE 4: VIRAN KELPOISUUSVAATIMUKSET**

# Viran kelpoisuusvaatimukset

Virkaan voidaan nimittää vain Suomen kansalainen (PL 125 §, VVirkamL 7 § 1 mom. 8 kohta).

Puolustusvoimien virkaan nimitettävältä vaaditaan tehtävien edellyttämää luotet­tavuutta (PvL 37 §).

Kielitaitovaatimuksina on (KielL 6§, KielTL 6 § 1 mom.)

* suomen kielen erinomainen suullinen ja kirjallinen taito
* ruotsin kielen tyydyttävä suullinen ja kirjallinen taito.

Erityisinä kelpoisuusvaatimuksina professorin virkaan nimitettävältä vaaditaan tieteellinen pätevyys, opetustaito ja käytännön perehtyneisyys tehtäväalaan (PvA 12 § 2 mom. 3 kohta).

# Viran erityisten kelpoisuusvaatimusten tulkinta

Arvioitaessa hakijan kelpoisuutta virkaan apuna käytetään Maanpuolustuskorkeakoulun rehtorin hyväksymään yleistä ohjeistusta professorin virkojen kelpoisuusehtojen tulkinnasta (MpkkYo). Tämän yleisen ohjeistuksen mukaan tässä professorin virantäytössä kelpoisuusehtoja tulkitaan seuraavasti.

**Tieteellistä pätevyyttä** arvioitaessa otetaan huomioon tieteellinen tutkimus, kyky johtaa tutkimustyötä, oppimateriaali, jolla on tieteellistä arvoa ja muut tieteelliset ansiot sekä tutkinnot.

Virkaan nimitettävältä henkilöltä edellytetään tieteellisiä ansioita, joiden voidaan katsoa tukevan professorin viran alaa, siten kuin se on Liitteessä 1 ”**Tieteenalan määritelmä”** määritelty.

Tässä virantäytössä tieteellinen pätevyys täyttyy, kun henkilöllä on vähintään **kolmea väitöskirjaa** vastaava tieteellinen tuotanto viran alalta.

**Opetustaitoa** arvioitaessa otetaan huomioon pedagoginen koulutus, opetustyössä hankittu käytännön kokemus, taito tuottaa oppimateriaalia, muut opetustoimessa saavutetut ansiot. Opetustaito voidaan osoittaa myös julkisella opetusnäytteellä, jonka kokonaisarvio on vähintään ”hyvä” asteikolla ”heikko-tyydyttävä-hyvä-erinomainen”.

Professoriksi valittavalta edellytettävä opetustaito ulottuu opetussuunnitelmatyön johtamisesta henkilökohtaiseen opetus- ja ohjaustyöhön sekä opetuksen kehittämiseen. Professorin omakohtainen panos viran tehtäväalan opettamisessa yliopistollisen koulutuksen eri tasoilla on osa tehtävänkuvaa. Tästä syystä opetuskokemus erityisesti korkeakoulutuksen eri tutkintotasoilla on välttämätön professorin tehtävän menestyksekkään hoitamisen kannalta.

Professoriksi valittavalta vaaditaan **käytännön perehtyneisyys tehtävä­alaan**, jolla tämän viran yhteydessä tarkoitetaan seuraavia seikkoja

* kokemusta
  + opetussuunnittelusta korkeakoulutuksessa
  + opetuksen kehittämisestä
  + tutkimustyön johtamisesta
  + opinnäytetöiden ohjaamisesta
  + viran alan tutkimustoiminnasta
* kykyä
  + johtaa ja koordinoida viran alan tutkimusta ja tutkimushankkeita
  + opettaa viran alalla
  + johtaa kotimaisia ja kansainvälisiä konferensseja ja seminaareja
  + toimia asiantuntijana puolustusvoimien, puolustushallinnon ja yhteis­kunnan tarpeisiin viran alalla.

# Tehtävien edellyttämä luotettavuus

Puolustusvoimien virkaan nimitettävästä henkilöstä tehdään tarvittaessa ennen nimittämistä perusmuotoinen turvallisuusselvitys (TurvSL 2. luku).

# Kielitaito ja sen osoittaminen

Maanpuolustuskorkeakoulu on kielilain (KielL 6 §) tarkoittama kaksikielinen viranomainen. Professorin viran suomen ja ruotsin kielen taitoa koskeviin kelpoisuusvaatimuksiin sovelletaan lain julkisyhteisöjen henkilöstöltä vaadittavasta kielitaidosta (KielTL) asettamia kielitaitovaatimuksia. Kielitaidon osoittaminen tapahtuu valtioneuvoston antaman asetuksen mukaisesti (KielTA).

**LIITE 5: VIRAN TÄYTTÄMINEN HAKUMENETTELYLLÄ**

Virka julistetaan haettavaksi erillisellä viranhakukuulutuksella. Tiedot hakuajan päättymisestä ja paikasta, johon hakemus jätetään ilmenevät viranhakukuulutuksesta. Hakuaika on 30 päivää (MpkkJs 83 §).

Virkaa on haettava kirjallisesti. Hakemus osoitetaan puolustusministeriölle. Viran hakijan on liitettävä hakemukseensa seuraavat asiakirjat (VVirkamA 8 §, MpkkJs 87 §):

1. **nimikirjanote tai sitä vastaava selvitys**Ellei hakija kuulu nimikirjalain (NimikL) piiriin, hänen tulee liittää hakemukseensa nimikirjaa vastaava luotettava selvitys. Nimikirjanote saa olla enintään kolme kuukautta en­nen hakemuksen jättämistä annettu.
2. **curriculum vitae (CV) tai yliopistoportfolio**Hakija voi rakentaa CV:nsa tai yliopistoportfolionsa esimerkiksi Helsingin yliopiston verkkosivuilla (http://www.helsinki.fi/fi/yliopisto/ura-helsingin-yliopistossa/yliopistoportfolio) olevan mallin mukaisesti.
3. **täydellinen julkaisuluettelo**, mikäli tiedot eivät sisälly kohdassa 2. mainittuun CV:een tai yliopistoportfolioon
4. **selvitys opetusansioista**Mikäli tiedot eivät sisälly kohdassa 2. mainittuun CV:een tai yliopistoportfolioon, opetusansioita koskevassa selvityksessä on mainittava seuraavat asiat
5. hakijan saama pedagoginen koulutus
6. opetustyössä hankittu käytännön kokemus

* hakijan antaman opetuksen sisältö, esim. luennoidut kurssit ja muu opetustoiminta
* ohjatut opinnäytteet ja annettu tutkijakoulutus
* osallistuminen esimerkiksi täydennyskoulutukseen

1. hakijan laatima oppimateriaali eriteltynä oppikirjoihin ja muuhun opetusmate­riaaliin
2. hakijan omasta opetustoiminnastaan saamat kirjalliset arviot ja tunnustukset (liitetään kopio mukaan)
3. osallistuminen laajamuotoisempaan opetuksen kehittämis- ja arviointitoimin­taan
4. hakijan aikaisemmin antamat opetusnäytteet
5. muu oman opetuksen kehittämiseen liittyvä toiminta.
6. **hakijan selostus virkaan liittyvistä seikoista**  
   Hakemukseen on liitettävä lyhyet kirjalliset selostukset seuraavista seikoista

* hakijan merkit­tävät ansiot täytettävän viran kannalta (enintään kolme (3) sivua)
* katsaus tulevaan toimintaan (enintään kolme (3) sivua).

1. **luettelo kohdassa 7 olevista julkaisuista**
2. **julkaisut ja muut työt**, joilla hakija haluaa osoittaa kelpoisuutensa ja ansionsa virkaan. Asiantuntijoille toimitettavien julkaisujen ja muiden töiden enimmäismäärä on **viisitoista (15) kappaletta** (MpkkJs 87 § 2 mom.).

Kohtien 1-6 materiaali tulee toimittaa suomen- tai ruotsinkielisenä. Kohdan 7 julkai­sut toimitetaan alkuperäiskielisinä.

Kohtien 2-7 materiaalista tulee toimittaa **viisi** **(5) täysin samanlaista asiakirja­nippua**, joista neljä (4) varataan lähetettäväksi asiantuntijoille arviointia varten ja yksi (1) nippu jää Maanpuolustuskorkeakoululle virantäyttöä varten.

Hakijan tulee huomioida, että virantäyttöprosessi on julkinen. Siten kohdan 7 julkaisut ja muut työt ja kohdan 5 asiakirjat, jotka ovat esimerkiksi salassa pidettäviä julkisuuslain (JulkL) mukaan, tulee erikseen toimittaa Maanpuolustuskorkeakoululle tutkimusneuvoston määräämällä tavalla. (MpkkJs 87 § 3 mom.)

Maanpuolustuskorkeakoulu ei käännätä eikä kopioi hakemukseen liittyvää materiaalia vaan hakijan tulee itse huolehtia mahdollisista käännöksistä ja riittävästä määrästä liiteasiakirjojen kopioita.

Maanpuolustuskorkeakoulu ei palauta hakemusta tai sen liiteasiakirjoja.

Hakemukseen on sisällytettävä tieto, miten hakija tavoitetaan virantäyttömenettelyn aikana **(sähköpostiosoite ja puhelinnumero)**, ja annettava **postiosoite, johon kirjalliset ilmoitukset voidaan lähettää** (MpkkJs 95 § 4 mom.).

**LIITE 6: ASIANTUNTIJOIDEN VALINTA, TEHTÄVÄT JA TOIMINTA**

Puolustusvoimista annetun lain mukaan Maanpuolustuskorkeakoulun on pyydet­tävä hakijoiden kelpoisuudesta ja ansioista lausunto vähintään kahdelta asiantun­tijalta, jos henkilö nimitetään virkaan tai vähintään kahden vuoden määräaikaiseen virkasuhteeseen (PvL 38 a § 3 mom.).

Maanpuolustuskorkeakoulun tutkimusneuvosto valitsee virantäytössä käytetyt asiantuntijat (PvL 38 a § 3 mom., MpkkJs 88 § 1 mom.). Asiantuntijoita valittaessa on otettava huomioon hakijoiden edustamat, viran alaan kuuluvat tieteelliset oppisuunnat sekä muutoinkin noudatettava tasapuolisuutta (PvL 38 a § 3 mom., MpkkJs 88 § 1 mom.). Ennen asiantuntijoiden lopullista valintaa hakijoille varataan tilaisuus esittää huomautus asi­antuntijaehdokkaiden esteellisyydestä ja siitä, onko asiantuntijoita valittaessa otettu huomioon johtosäännön edellyttämä tasapuolisuus (MpkkJs 88 § 2 mom.).

Asiantuntijat saavat neuvotella keskenään ja antaa myös yhteisen lausunnon (MpkkJs 90 § 1 mom.). Tutkimusneuvosto voi päättää, että asiantuntijoiden tulee antaa yhteinen lausunto. Lausunnon antamiselle on asetettava määräaika, joka ei ilman erityistä syytä saa olla kahta kuukautta pitempi (MpkkJs 90 § 2 mom.).

Asiantuntijoiden tulee antaa kirjallinen lausunto. Lausunnossaan asiantuntijan tulee perustella hakijan kelpoisuus niiden kelpoisuusvaatimusten osalta, joiden kohdalta häneltä on ensisijaisesti pyydetty asiantuntijalausuntoa. (MpkkJs 89 §).

Annettuaan lausuntonsa asiantuntija ei saa osallistua virantäytön käsittelyyn sen myöhemmässä vaiheessa. (MpkkJs 90 § 3 mom.)

**LIITE 7: OPETUSNÄYTE, HAASTATTELU JA SOVELTUVUUSARVIOINTI**

Asiantuntijoiden annettua lausuntonsa tutkimusneuvosto voi varata hakijoille tilai­suuden antaa opetusnäyte. Opetusnäyte on julkinen. (MpkkJs 92 § 1 mom.)

Asiantuntijoiden annettua lausuntonsa tutkimusneu­vosto voi varata hakijoille tilaisuuden haastatteluun (MpkkJs 92 § 2 mom.) ja soveltuvuusarviointiin.

Tilaisuudesta antaa opetusnäyte, tilaisuudesta haastatteluun ja soveltuvuusar­viointiin sekä niitä koskevista menettelyistä ilmoitetaan hakijoille erikseen.

### LIITE 8: VIRKAEHDOTUS, NIMITTÄMINEN JA MUUTOKSENHAKU

### Virkaehdotus

Maanpuolustuskorkeakoulussa tutkimusneuvosto toimii ehdollepanotoimielimenä (MpkkJs 79 §).

Arvioidessaan hakijoiden kelpoisuutta ja asettaessaan hakijoita järjestykseen tutkimusneuvosto päättää miten ja missä määrin asiantuntijalausunnot, opetusnäyte ja haastattelu sekä muut virantäyttöön liittyvät seikat otetaan virkaehdotusta tehtäessä huomioon (MpkkJs 93 § 3 mom.).

Asiantuntijalausunnot saatuaan tutkimusneuvosto tekee asiassa virkaehdotuksen, tai jos ketään ei voida asettaa ehdolle virkaan, päätöksen virantäyttöasian raukeamisesta. Tutkimusneuvoston tekemä virkaehdotus ja päätös virantäyttöasian raukeamisesta on perusteltava. Hakijoiden kelpoisuudesta virkaan ei päätetä erikseen. (MpkkJs 93 §)

Päätös virkaehdotuksesta tai virantäyttöasian raukeamisesta voidaan tehdä, vaikka kaikkia asiantuntijalausuntoja ei olisi saatu, jos asiantuntijalausuntojen antamiselle annettu määräaika on kulunut umpeen, lausunto on saatu vähintään kahdelta asiantuntijalta ja muiden lausuntojen odottelusta luopuminen ei vaaranna hakijoiden tasapuolista arvostelua. (MpkkJs 93 § 6 mom.)

Virkaehdotus tai päätös virantäytön raukeamisesta lähetetään postitse hakijoille viivytyksettä päätöksen tekemisen jälkeen. Hakija voi tehdä virkaehdotuksesta tai virantäytön rau­keamispäätöksestä kirjallisen oikaisuvaatimuksen rehtorille kolmenkym­menen (30) päivän kuluessa siitä päivästä, jolloin hänen katsotaan saaneen tiedon tutkimusneuvoston tekemästä virkaehdotuksesta. (MpkkJs 95 §)

Rehtori tarkastaa ja hyväksyy tutkimusneuvoston tekemän virkaehdotuksen tai esityksen virantäyttö­asian rau­keamisesta. Rehtori ei saa hyväksyä virkaehdotusta ennen kuin hakijoille määrätty aika virkaehdotuksen oikaisuvaatimuksen tekemiseen on kulunut umpeen. (MpkkJs 97 § 1 ja 2 mom.)

Rehtori voi palauttaa virantäytön valmistelun tutkimusneuvostolle ja määrätä sen menettelyn vaiheen, josta virantäyttöä jatketaan, virkaehdotukseen tehdyn oikaisuvaatimuksen perusteella tai mikäli virantäyttömenettelyn aikana esiin nousseet Maanpuolustuskorkeakoulun tutkimus- ja opetusrakenteen tarpeet edellyttävät virkojen uudelleenjärjestelyä tai asiassa on ilmaantunut tähän rinnastuvia tai muita erityisiä syitä. (MpkkJs 97 § 3 mom.)

Rehtori voi myös palauttaa virantäyttöasian uudelleen käsiteltäväksi

* 1. jos asiassa on tapahtunut menettelyvirhe, joka on voinut olennaisesti vaikuttaa esitykseen
  2. jos esityksen valmistelussa on sovellettu väärää lakia tai siinä on tapahtunut erehdys, joka on voinut olennaisesti vaikuttaa esitykseen
  3. jos asiaan on tullut sellaista uutta selvitystä, joka olisi olennaisesti voinut vaikuttaa esityksen sisältöön
  4. milloin tähän on muu sellainen erityinen syy, joka ei ole ollut tiedossa virantäyttöasian aikaisemmissa vaiheissa. (MpkkJs 97 § 4 mom.)

Rehtorin on tällöin perusteltava päätöksensä ja määrät­tävä, mistä menettelyn vaiheesta uusi käsittely on aloitettava (MpkkJs 97 § 5 mom.).

**Nimittäminen**

Maanpuolustuskorkeakoulu lähettää nimittämisasiakirjat Pääesikuntaan, joka lähettää tarkistetut nimittämisasiakirjat puolustusministeriölle nimittämistä varten. Professorin nimittää virkaan puolustusministeriö (PvA 15 § 2. mom. 1. kohta).

**Muutoksenhaku nimityspäätökseen**

Virkaa hakenut voi hakea muutosta virkaan nimittämistä koskevaan päätökseen siten, kuin valtion virkamieslaissa määrätään (VVirkamL 59§).

**Liite 9: SääDÖkset**

Virantäytössä noudatettavat säädökset:

Lait

* Suomen perustuslaki (731/1999; PL)
* Valtion virkamieslaki (750/1994; VVirkamL)
* Kielilaki (423/2003; KielL)
* Laki julkisyhteisöjen henkilöstöltä vaadittavasta kielitaidosta (424/2003; KielTL)
* Laki puolustusvoimista (551/2007; PvL)
* Nimikirjalaki (1010/1989; NimikL)
* Laki turvallisuusselvityksistä (726/2014; TurvSL)
* Laki viranomaisten toiminnan julkisuudesta (621/1999; JulkL).

Asetukset

* Valtioneuvoston asetus (VNA) suomen ja ruotsin kielen taidon osoittamisesta valtionhallinnossa (481/2003; KielTA)
* Valtioneuvoston asetus (VNA) puolustusvoimista (1319/2007; PvA)
* Valtion virkamiesasetus (971/1994; VVirkamA).

Muut säädökset

* PVMK 004 - PE MAANPUOLUSTUSKORKEAKOULUN JOHTOSÄÄNTÖ 2017, Asiakirja HN31; MpkkJs).
* Yleinen ohjeistus käytettäväksi Maanpuolustuskorkeakoulussa arvioitaessa virantäyttöprosessin aikana eri professorin virkojen kelpoisuusehtojen täyttymistä sekä arvioitaessa dosentin pätevyyttä (Asiakirja AN11669 21.6.2017; MpkkYo)